Inger Beinov Støjberg (V), 2007-01-12:
Indledningsvis vil jeg gerne sige, at det altid er en god idé at få set på, hvordan sundhedstilstanden er i vores fødevarer, herunder selvfølgelig også dansk frugt og grønt, så vi er sikre på, at de fødevarer, forbrugerne får, er sunde.
Enhver debat om forbedringer er derfor på sin plads, hvis der vel at mærke er tale om forbedringer.
Når det er sagt, er det jo sådan, at en betydelig del af det beslutningsforslag, som vi behandler i dag, er en genfremsættelse af et tidligere beslutningsforslag.
Men derudover er en række af de mange forslag, der er fremsat i det her beslutningsforslag, allerede gennemført.
Det er derfor med nogen undren, at jeg står her på talerstolen.
Det er faktisk sådan, at det allerførste forslag om en årlig afrapportering af pesticidfundene allerede er gennemført på en måde, så alle er tilfredse.
Der står godt nok ikke noget i beslutningsforslaget om, hvad der skal laves om, og der er derfor selvfølgelig heller ingen ideer til, hvordan man kunne gøre det.
Men jeg synes ærlig talt, at det her er spild af Folketingets tid, og det må forslagsstilleren tilsyneladende også selv synes, i og med at hun ikke var til stede, da forslaget skulle behandles, så vi derfor måtte udsætte mødet.
Med det viser bare, at forslagsstillerne rent faktisk slet ikke sætter sig ind i tingene, men bare kører blind oppositionspolitik.
Med hensyn til det andet forslag i den sværm af forslag, der ligger i det her beslutningsforslag, er det sådan, at man heller ikke der har sat sig ind i, hvad der egentlig er sket.
Det andet forslag går nemlig ud på, at der skal følges op på en aftale om registrering af fundene af pesticidrester, så de kan spores tilbage til den enkelte avler.
Det er jeg helt enig i skal ske, men det er jo allerede trådt i kraft, for det trådte i kraft den 1. januar i år.
Det her sporingssystem har med andre ord fået lov til at virke i nu 11 dage, 13 timer og 25 minutter.
Jeg ved snart ikke, hvad jeg skal sige til det her, for Socialdemokraterne har åbenbart heller ikke fulgt med her.
Man slynger bare et forslag ud uden overhovedet at skele til virkeligheden.
Nu vil man altså til at måle og have afrapporteret på et system, der har fungeret i 11 dage, 13 timer og 25 minutter.
Det synes jeg taler for sig selv.
Om de øvrige punkter i forslaget kan jeg sige, at vi selvfølgelig også fra Venstres side ønsker at nedbringe pesticidindholdet i dansk frugt og grønt, og der er allerede iværksat en lang række initiativer.
Jeg er også enig med forslagsstillerne i, at vi skal fremme økologisk produktion af frugt og grønt, og derfor er der også allerede afsat betydelige midler til det.
I Venstre og regeringen som helhed er det vores helt klare opfattelse, at de initiativer, der er iværksat for at mindske indholdet af pesticider i frugt og grønt, bl.a. i pesticidplanen, er tilstrækkelige.
Men hvis det mod forventning viser sig ikke at være tilfældet, skal det selvfølgelig tages op igen.
Da den konservative ordfører ikke kan være til stede på grund af en forhandling, skal jeg for De Konservative sige, at de afviser det her forslag, lige så vel som Venstre heller ikke kan støtte forslaget.
Der skal ingen tvivl herske om, at jeg ønsker og Venstre ønsker og regeringen ønsker, at vi skal fremme forbruget af økologisk frugt og grønt.
Og der er en af mulighederne for at støtte op om det jo selvfølgelig at give nogle bedre vilkår for og understøtte økologien.
Og det er så det, man gør, bl.a. med landdistriktsmidlerne.
Men om der skal flere midler til, eller om der skal færre midler til, er lidt svært at sige her i dag.
Lige nu ser det jo ud til, at det går vældig godt for økologien, og det håber jeg da også på, at det gør i fremtiden.
Men det, jeg bare siger, er, at vi skal være meget opmærksomme på det.
Vi vil gerne understøtte, at økologien har det godt i Danmark, og at økologien har gode vilkår, men det er selvfølgelig også en forudsætning, at økologien også skal kunne klare sig på et marked.
Men vi har afsat midler, og vi afsætter til stadighed midler for at kunne fremme økologien.